Komisijos ataskaita Tarybai ir Europos Parlamentui - Honkongo 2008 M. metinė ataskaita /* KOM/2009/0099 galutinis */





[pic] | EUROPOS BENDRIJŲ KOMISIJA | Briuselis, 10.3.2009 KOM(2009) 99 galutinis KOMISIJOS ATASKAITA TARYBAI IR EUROPOS PARLAMENTUI HONKONGO 2008 M. METINĖ ATASKAITA Ypatingasis Administracinis Kinijos Regionas Honkongas. 2008 m. metinė ataskaita Santrauka Praėjus 11 metų po Honkongo perdavimo Kinijai „vienos šalies, dviejų sistemų“ principas toliau įgyvendinamas patenkinamai; jis padeda išsaugoti Honkongo gyvenimo būdą, teisinę valstybę ir pagrindines laisves. 2008 m. dėl abipusio pragmatiško požiūrio glaudžiau bendradarbiauta su ES, bendradarbiavimą dar skatino ES verslo informavimo programa. Po nuosmukio dešimtojo dešimtmečio pabaigoje Honkongo ekonomika atsigavo, ypač Kinijai paskatinus vietos turizmo pramonę ir suteikus Honkongui privilegijuotą prieigą prie žemyninės Kinijos rinkų. Šiuo metu ekonomiką gerokai paveikė pasaulinė finansų krizė, dėl kurios itin nukentėjo paslaugų sektorius. Rūpesčių tebekyla dėl lėtos reformų eigos įvedant visuotinę rinkimų teisę 2017 m. rinkti vyriausybės vadovą ir 2020 m. – įstatymų leidėjus. Įžanga Netrukus po 1997 m. Honkongo perdavimo Kinijai pateiktame komunikate Komisija įsipareigojo rengti metines ataskaitas apie pokyčius Ypatingajame Administraciniame Kinijos Regione Honkonge. Tai vienuolikta tokia ataskaita. Nuo tada, kai Honkongas tapo Kinijos Liaudies Respublikos Ypatinguoju Administraciniu Regionu, pagrįstu „vienos šalies, dviejų sistemų“ principu, kaip nustatyta Kinijos ir Didžiosios Britanijos deklaracijoje ir Pagrindiniame Honkongo įstatyme, praėjo vienuolika metų. 1997 m. liepos 1 d. įsigaliojusiu Pagrindiniu įstatymu 50 m. užtikrinama Honkongo rinkos ekonomikos sistema, verslo aplinka, teisinės valstybės ir pagrindinių teisių bei laisvių apsauga. Per pastaruosius vienuolika metų minėtas principas veikė gerai. Honkongas yra svarbus Europos Sąjungos partneris, kuriam būdingos tokios pačios vertybės ir interesai ekonomikos, prekybos, reglamentavimo, socialinėje ir kultūros srityse. ES ir Honkongo santykiai šiose srityse plečiami nuo 1997 m. ES ir Honkongo santykiai per pastaruosius vienerius metus tapo glaudesni, pradėta bendradarbiauti naujose srityse, kaip antai aplinkos, aviacijos, konkurencijos ir švietimo. ES labai suinteresuota, kad Honkongo piliečiai toliau turėtų dabartinę autonomiją ir laisves ir remia Pagrindiniame įstatyme numatytus ankstyvos esminės pažangos įvedant visuotinę rinkimų teisę siekius. Ekonominė raida Honkongas, kaip atviros ekonomikos regionas ir tarptautinis finansų centras, vis labiau integruojamas į žemyninės Kinijos ekonomiką ir priklausomas nuo eksporto į JAV ir ES rinkas, negalėjo išvengti pasaulinės finansų ir ekonomikos krizės poveikio. Jo ekonomikos augimas 2008 m. sparčiai lėtėjo, nors pirmąjį metų pusmetį augimas buvo neblogas ir siekė maždaug 5,7 %. Honkongo vertybinių popierių biržoje taip pat būta didelių svyravimų. Artėjant metų pabaigai infliacinis spaudimas sumažėjo, vartotojų kainų indeksas lapkričio mėn. buvo 3,1 % (2008 m. viduryje jis siekė daugiau negu 6 %). Fiskaliniai rezervai išliko tvirti ir suteikė galimybę vyriausybei taikyti daugiau fiskalinės paskatos priemonių siekiant kovoti su krize. Kaip spalio mėn. politiniame pranešime pažymėjo vyriausybės vadovas Donald Tsang, Honkongo uždaviniai yra susitvarkyti su sunkia išorės finansų aplinka ir sustiprinti Honkongo, kaip tarptautinio finansų centro, padėtį. Honkongas į finansų krizę reagavo imdamasis priemonių reglamentavimo sistemai patobulinti, taip pat finansų sistemos likvidumui užtikrinti ir visų bankų indėlių garantijoms suteikti. Dėl sugriežtintų kreditų sąlygų dar daugiau sunkumų patyrė daugelis didelių skolų turinčių bendrovių, ypač mažosios ir vidutinės įmonės (MVĮ) bei tarpvalstybiniai gamintojai Perlų upės deltoje, kur veiklos sąlygos pasunkėjo dėl didėjančių gamybos sąnaudų ir sumažėjusios išorės paklausos. Siekdama padėti minėtoms bendrovėms Ypatingojo Administracinio Kinijos Regiono Honkongo vyriausybė joms numatė finansavimo schemų. Ši vyriausybė nustatė keturis ekonomikos sektorius, kurie labiausiai pažeidžiami dėl pasaulinės finansų krizės: finansinių paslaugų, prekybos ir logistikos, turizmo ir su vartojimu susijusių paslaugų bei nekilnojamojo turto ir statybos. Ekonomikos uždavinių sprendimo tikslinė darbo grupė, kuriai pirmininkauja vyriausybės vadovas, suformuluos, kokiais konkrečiais būdais vyriausybė ir verslo bendruomenė galėtų spręsti šiuos uždavinius. Tačiau tebeplintant finansų krizės padariniams dėl bendrovių racionalizavimo ir daugelio darbuotojų atleidimo nedarbas tampa vienu didžiausių iššūkių Honkonge. 2008 m. spalio mėn. ministras pirmininkas Wen Jiabao pakartojo, kad Kinija padės Honkongui susidoroti su pasauline finansų krize ir išsamiai paaiškino paramos priemonių pobūdį: Kinija bendradarbiaus su Honkongo finansų reguliavimo įstaigomis rengiant nenumatytų atvejų planus; paspartins infrastruktūros projektų, ypač Honkongą, Makao ir Džuhajų jungiančio tilto projekto, įgyvendinimą; išplės pavienių keliautojų schemą; teiks paramą MVĮ ir užtikrins pastovų maisto tiekimą, siekdama sušvelninti infliaciją. Honkongas toliau siekia glaudesnės integracijos su žemynine Kinija žmonių, žinių, paslaugų ir išteklių srautų srityse, ypač pagal Glaudesnės ekonominės partnerystės susitarimą (angl. CEPA). Honkongas ir žemyninė Kinija pagrindinį savo pirmojo laisvosios prekybos susitarimo tekstą (CEPA I) pasirašė 2003 m. Po penkių papildymų CEPA iš esmės tapo „PPO plius“ prekybos susitarimu dėl paslaugų liberalizavimo. Honkonge įsikūrusiems ES paslaugų teikėjams naudinga lengvatinė galimybė patekti į žemyninės Kinijos rinką. Nuo 2008 m. vidurio pagal CEPA 1 232 bendrovės užregistruotos kaip Honkongo paslaugų teikėjos, iš kurių 144 buvo Honkonge įkurtos ES bendrovės. Kalbant apie pinigų politiką, Honkongas pakartojo, kad, kaip ir pastaruosius 25 metus, toliau sies savo valiutą su JAV doleriu. Be to, pažymėtina, kad komercinės operacijos ženminbi juaniais Honkonge toliau bus plečiamos žemyninei Kinijai remiant Honkongą, kad šis įveiktų finansų ir ekonomikos krizę. Honkonge toliau bus vykdomi bandomieji ženminbi juanio liberalizavimo projektai. ES ir Honkongo bendradarbiavimas Bendrais interesais ir rūpesčiais grindžiami ES ir Honkongo santykiai plečiami nuo 1997 m. Honkongas yra strateginis ES prekybos ir investicijų partneris, taip pat tarpininkas tarp ES ir Kinijos prekybos ir investicijų srityse. Tvirtas ir pragmatiškas dvišalis bendradarbiavimas 2008 m. aprėpė naujas abipusių interesų sritis. 2007 m. ES buvo antra pagal dydį Honkongo prekybos partnerė po žemyninės Kinijos. 2007 m. Honkongas buvo penkiolikta pagal dydį ES eksporto rinka. Bendra dvišalė ES ir Honkongo prekybos apimtis 2007 m. siekė 31,5 mlrd. EUR ir per pirmuosius devynis 2008 m. mėnesius padidėjo 3,9 % iki 35,4 mlrd. EUR. Kadangi Europos įmonės palaiko vis daugiau tiesioginių ryšių su Kinija, prekyba per Honkongą tapo palyginti ne tokia svarbi. Kaip visos ES ir Kinijos prekybos procentas prekyba per Honkongą nuolat mažėjo nuo trečdalio 2002 m. iki maždaug 13 % per pirmuosius aštuonis 2008 m. mėn. 2006 m. ES buvo didžiausia užsienio investuotoja Honkonge (naujausiais turimais duomenimis) – gerokai didesnė negu JAV ir Japonija, išskyrus žemyninę Kiniją ir Didžiosios Britanijos Mergelių Salas. Honkongas buvo populiariausia ES tiesioginių investicijų paskirties vieta Azijoje. Honkongo investicijos Europoje nuolat didėjo ir tapo antru pagal dydį tiesioginių užsienio investicijų iš Azijos šaltiniu po Japonijos. Honkonge gyvena ir dirba daug Europos piliečių: 2008 m. birželio mėn. jų buvo 31 tūkst. (oficialiais Honkongo imigracijos duomenimis). Tai didžiausia ES piliečių koncentracija Azijoje, didelis jų skaičius yra ES veiklą Honkonge skatinantis veiksnys. ES plečia savo veiklą Honkonge labai įvairiuose sektoriuose – daugiausia finansinių ir verslo paslaugų, prekybos, mažmeninės prekybos ir transporto. 2008 m. birželio mėn. Honkonge buvo 1 298 regioninės būstinės ir 2 584 regioniniai biurai, atstovaujantys ne Honkonge įsikūrusioms kontroliuojančiosiomis bendrovėms. ES bendrovės tebėra stambiausios investuotojos šioje teritorijoje – Honkonge įkurtos 1 142 jų regioninės būstinės ir regioniniai biurai. Europos Komisijos komunikatas „Europos Sąjunga, Honkongas ir Makao: bendradarbiavimo galimybės 2007–2013 m.“ toliau lieka svarbiausias ES santykių su Honkongu politinis pagrindas. Komunikate iškelta svarbių tikslų siekiant stiprinti ES ir Honkongo santykius įtvirtinant ir plečiant bendradarbiavimą šiose septyniose pagrindinėse srityse: prekybos ir muitų, finansų, žmonių ryšių, transporto, aplinkos, sveikatos apsaugos ir maisto saugos. Šių septynių sričių politikos ir bendradarbiavimo reguliavimo srityje priemonių, dėl kurių susitarta, įgyvendinimą turėtų dar paskatinti neseniai pradėta Honkongui ir Makao skirta „Europos Sąjungos verslo informavimo programa“, pagal kurią iki 2011 m. vyks teminiai renginiai. Minėtos programos tikslas – didinti supratimą ir dalytis žiniomis Honkongui ir Europos Sąjungai palaikant dvišalį bendradarbiavimą tokiose srityse kaip prekyba ir investicijos, finansinės paslaugos, transportas ir logistika, aplinka, sveikatos apsauga bei maisto ir produktų sauga. 2008 m. rugpjūčio mėn. paskelbtas kvietimas teikti pasiūlymus, o sutartis pasirašyta su Europos prekybos rūmų Honkonge sudarytu konsorciumu, Makao prekybos ir investicijų skatinimo institutu ir Makao Europos studijų institutu. Tikimasi, kad „Europos Sąjungos verslo informavimo programa“ pradės iš esmės veikti 2009 m. pradžioje. Gruodžio 11 d. Briuselyje surengtas antrasis ES ir Honkongo struktūrinis dialogas: suaktyvintas dvišalis dialogas ir bendradarbiavimas prekybos, standartų, intelektinės nuosavybės apsaugos, investicijų, muitų, konkurencijos, maisto saugos, aviacijos, aplinkos, švietimo ir kultūros srityse. Moksliniai tyrimai yra viena galimų bendradarbiavimo sričių ir Honkongo organizacijos gali dalyvauti Septintosios bendrosios programos teminėje srityje „Informacinės ir komunikacinės technologijos“. Struktūrinis dialogas yra veiksminga abiejų šalių aukšto lygmens pareigūnų platforma bendrų interesų klausimams svarstyti. Šių metų susitikime iš esmės aptarta pasaulinė finansų krizė, abi šalys įvertino savo vyriausybių atsakus. Abi šalys sutarė stiprinti dvišalį bendradarbiavimą taikydamos „ES verslo informavimo programą“ ir remdamosi Honkongo ir Makao seminarais intelektinės nuosavybės teisių ir standartizavimo klausimais, taip pat imdamosi iniciatyvų aplinkos, kūrybinių ekonominės veiklos rūšių ir žmonių mainų srityse. Keli 2008 m. dvišaliai aukšto lygmens vizitai padėjo sutvirtinti ES ir Honkongo santykius ir pasiekti pažangos bendradarbiavimo iniciatyvų srityje. Sausio mėnesį Komisijos narys L. Kovacs nuvyko vizito Honkonge, siekdamas sutvirtinti bendradarbiavimą muitų srityje ir pradėti tiriamąjį dialogą su Ypatingojo Administracinio Kinijos Regiono Honkongo vyriausybe ES taupymo pajamų apmokestinimo direktyvos klausimu. Birželio mėnesį Komisijos narė M. Kuneva nuvyko į Honkongą, kad kreiptųsi į verslo bendruomenę ES pasaulinės produktų saugos valdymo politikos klausimais. Komisijos pareigūnai taip pat ne kartą vyko į Honkongą, kad išnagrinėtų bendradarbiavimo galimybes tokiose politikos srityse kaip aplinka, ekonomikos reikalai, informacijos ir ryšių technologijos bei prekyba. Balandžio mėn. vyriausiasis sekretorius Henry Tang lankėsi Briuselyje, kur susitiko su Komisijos nariu P. Mandelsonu ir ragino stiprinti ES ir Honkongo santykius. Aplinka yra viena pagrindinių sričių, kuriose reikia siekti glaudesnio ES ir Honkongo bendradarbiavimo. Komisija džiaugiasi padidėjusiu Ypatingojo Administracinio Kinijos Regiono Honkongo vyriausybės susidomėjimu klimato kaita ir kad politika orientuojama į mažai anglies dioksido į aplinką išskiriančių technologijų ekonomiką, taip pat kad, nepaisydamas pasaulinės finansų krizės, Honkongas lieka įsipareigojęs saugoti aplinką. Honkongas suvokia, kad jo vaidmuo regione reikšmingas, ypač darant poveikį kaimyninei Guangdongo provincijai politikos iniciatyvų nustatymo srityje, ir trokšta bendradarbiauti su žemynine Kinija, siekdamas pagerinti oro kokybę regione. Šiuo klausimu ES siekia pažangos bendradarbiavimo su Honkongu iniciatyvų srityje, siekdama apsaugoti aplinką ir bendradarbiauti vykdydama pasaulinę klimato kaitos darbotvarkę. Honkongas turi daugiausia specialiųjų žinių finansų srityje Azijoje, jo rinka gerai reguliuojama, arbitražo sistema taip pat gera, labai tikėtina, kad jis taps regionine prekybos aplinkai palankiais finansiniais produktais platforma, galbūt pasinaudojęs ES patirtimi prekybos anglies dvideginio taršos leidimais srityje pagal Europos prekybos taršos leidimais sistemą. Komisija taip pat aktyviai prisidėjo prie Honkongo konsultavimosi dėl konkurencijos įstatymo projekto, kuris bus pateiktas Teisėkūros tarybai per 2008–09 m. teisėkūros sesiją. Komisija pritaria Honkongo vyriausybės įsipareigojimui priimti tarpsektorinės konkurencijos įstatymą, kuris padės užtikrinti vienodas sąlygas ir ilgainiui padidinti Honkongo konkurencingumą. Be to, Komisija pritaria dialogui ir bendradarbiavimui dėl šio įstatymo ateityje. Atsižvelgdama į glaudžius ES ir Honkongo santykius aviacijos srityje, įskaitant dvišalius susitarimus su daugeliu ES valstybių narių, Komisija pasiūlė užmegzti ryčius su Honkongu dėl horizontalaus oro paslaugų susitarimo, kuris suteiktų teisinio tikrumo esamiems dvišaliams susitarimams, nes būtų įtrauktas Bendrijos paskyrimo straipsnis. Po ES ir Honkongo dialogų 2008 m. planuojamas aukšto lygmens susitikimas 2009 m. kovo mėn. ES viešoji diplomatija Honkonge buvo viena prioritetinių sričių 2008 m. – siekta suteikti daugiau vertės ES valstybių narių viešosios diplomatijos pastangoms Honkonge. Honkongas yra spaudos ir žodžio laisvės centras regione, pirmaujantis žiniasklaidos centras ir vartai į žemyninę Kiniją. Todėl Komisija dėjo daugiausia pastangų siekdama suteikti ES daugiau matomumo Honkonge ir sparčiai teikti išsamią informaciją apie ES prekybą ir reglamentavimo politiką, energetiką ir klimato kaitą, kultūrų dialogą ir ES vaidmenį pasaulyje. Politinė raida Vykdydama 1997 m. įsipareigojimą Europos Parlamentui Komisija toliau atidžiai stebėjo Honkongo institucijų ir visuomenės raidą 2008 m. Vienas iš stebėtų procesų – Ypatingojo Administracinio Kinijos Regiono Honkongo demokratinė raida ir siekis įvesti Pagrindiniame įstatyme nustatytą visuotinę rinkimų teisę. Po to, kai 2007 m. gruodžio 29 d. Nacionalinio liaudies kongreso nuolatinis komitetas priėmė atitinkamą nutarimą, 2008 m. pradžioje Ypatingojo Administracinio Kinijos Regiono Honkongo vyriausybė aiškiai įsipareigojo įvesti visuotinę rinkimų teisę ir nustatyti konkretų tvarkaraštį, kad ji būtų įvesta laiku – iki tiesioginių vyriausybės vadovo rinkimų 2017 m. ir Teisėkūros tarybos rinkimų 2020 m. Europos Sąjunga nuolat rėmė ankstyvą esminę Honkongo pažangą siekiant įvesti visuotinę rinkimų teisę. Todėl sausio 24 d. ES išreiškė nusivylimą, kad atsisakyta galimybės įvesti visuotinę rinkimų teisę iki 2012 m., nors didžioji Honkongo liaudies dalis pasisakė už greitesnį platesnio masto demokratijos įvedimą, kaip 2007 m. gruodžio mėn. pripažino Ypatingojo Administracinio Kinijos Regiono Honkongo vyriausybė. ES visuomet tikėjo, kad ankstyva pažanga siekiant pagal Pagrindinį įstatymą įvesti visuotinę rinkimų teisę Honkonge būtų labai naudinga ir Honkongui, ir Kinijai. Todėl ES tikisi, kad visos susijusios šalys sieks nustatyti konkrečius pasiūlymus, kad 2012 m. vyriausybės vadovo ir Teisėkūros tarybos rinkimuose dalyvautų daugiau rinkėjų; tai Honkongui padėtų daryti pažangą įgyvendinant visuotinę rinkimų teisę. Ypatingojo Administracinio Kinijos Regiono Honkongo vyriausybė yra pažymėjusi kad per artimiausius ketverius metus daugiausia bus diskutuojama apie tai, kaip pakeisti rinkimų metodus rengiantis 2012 m. vyriausybės vadovo ir Teisėkūros tarybos rinkimams. Vasario mėnesį vyriausybės vadovas Donald Tsang paskyrė 30 asmenų konstitucinės raidos darbo grupę, kad ši išnagrinėtų su 2012 m. rinkimais susijusias galimybes. Metiniame politiniame pranešime 2008 m. spalio 15 d. vyriausybės vadovas Donald Tsang pripažino, kad Nacionalinio liaudies kongreso nuolatinio komiteto nustatytam visuotinės rinkimų teisės įvedimo tvarkaraščiui bendruomenė labai pritaria. Tikimasi, kad vyriausybė 2009 m. pirmąjį pusmetį konsultuosis su visuomene dėl vyriausybės vadovo ir Teisėkūros tarybos rinkimo 2012 m. metodų. 2008 m. Teisėkūros tarybos rinkimai surengti rugsėjo 7 d. profesionaliai prižiūrint Rinkimų reikalų komisijai. Teisėkūros taryboje yra 60 vietų, 30 įstatymų leidėjų tiesiogiai renkama geografinėse rinkimų apygardose, kiti 30 – funkcinėse rinkimų apygardose. Geografinėse rinkimų apygardose buvo 142 kandidatai, varžybos per Teisėkūros tarybos rinkimus buvo aršiausios Honkongo istorijoje. Honkongo tobulinimo ir pažangos demokratinis aljansas liko Honkongo didžiausia teisėkūros organo frakcija, Teisėkūros taryboje gavusi 13 vietų. Buvęs frakcijos pirmininkas Jasper Tsang Yok-sing išrinktas Teisėkūros tarybos pirmininku. Demokratų stovykla laimėjo 23 iš 60 teisėkūros organo vietų – susidarė blokuojanti mažuma sprendžiant konstitucijos keitimo klausimus. Geografinėse rinkimų apygardose tiesiogiai išrinktų šios stovyklos atstovų skaičius nepakito – jie per visuotinį balsavimą surinko 60 % balsų. Tačiau atsižvelgiant į rinkimų sistemos pobūdį vyriausybę remiančios frakcijos teisėkūros organe išsaugo tvirtą daugumą. Rinkimai vyko sąžiningai ir tvarkingai. Apskritai jie buvo dar vienas ženklas, kad Honkongo liaudis politiškai brandi ir kad yra tvirtas pagrindas siekti sparčios pažangos įgyvendinant svarbiausią Pagrindinio įstatymo tikslą – įvesti visuotinę rinkimų teisę. Tai bus svarbus teisėkūros laikotarpis Teisėkūros tarybai, nes ji diskutuos dėl vyriausybės pasiūlymo pakeisti konstituciją, konkrečiai dėl jos pasiūlymo dar labiau demokratizuoti rinkimus iki 2012 m. – tam prireiks dviejų trečdalių šios Teisėkūros tarybos narių pritarimo. 2008 m. taip pat išplėsta vyriausybės ministrų atskaitomybės sistema; vyriausybės vadovas pagal politikų paskyrimo sistemą paskyrė aštuonis valstybės sekretorius ir devynis politinius asistentus, kad jie glaudžiai bendradarbiautų su ministerijų vadovais bei valstybės tarnautojais ir padėtų įgyvendinti vyriausybės politiką. Komisija pažymi, kad ankstesniais metais Pagrindiniu įstatymu užtikrinamos pagrindinės teisės ir laisvės buvo ginamos nepriklausomuose teismuose ir teisėsaugos agentūrose. Honkongo teismų ir teisėsaugos tarnybų veiklos rezultatai tebėra geri. 2008 m. būta teisminės peržiūros bylų, susijusių su administraciniais sprendimais svarbiais konstituciniais klausimais. Gruodžio mėn. Aukštasis teismas priėmė nepalankų sprendimą dėl Imigracijos departamento procedūros, susijusios su prieglobsčio prašytojų pateiktų ieškinių dėl kankinimo, peržiūra, nes pagal šią procedūrą ieškovai nė viename peržiūros etape negali turėti teisinio atstovo. Teismas pareiškė, kad šia procedūra pažeidžiami Honkongo tarptautiniai įsipareigojimai pagal Jungtinių Tautų konvenciją prieš kankinimą. Kitoje teisminės peržiūros byloje Aukštasis teismas priėmė nepalankų sprendimą dėl balsavimo teisės atėmimo iš kalinių – vyriausybė buvo atėmusi šią teisę iš visų kalinių, nepaisydama jiems skirto nuosprendžio. Teismas pabrėžė, kad taip vyriausybė pažeidė teisę, kuri buvo konstituciškai užtikrinta pagal Pagrindinį įstatymą ir Honkongo teisių aktą. Atsižvelgdamas į šias teisminės peržiūros bylas teisingumo sekretorius Wong Yan-lung pažymėjo, kad Honkongo teismai pateikė vyriausybei svarbių praktinių rekomendacijų srityse, kuriose atitinkamos teisinės nuostatos galbūt nevienareikšmės. Vis dėlto rūpesčių kilo dėl administracinių sprendimų nesuteikti užsienio piliečiams galimybės patekti į Honkongą olimpinio deglo nešimo ceremonijos proga gegužės mėn. ir dėl neišspręstų teismo bylų dėl be licencijos veikusio demokratijos aktyvistų radijo. Atsakovai teigė, kad Honkongo radijo licencijų išdavimo tvarka prieštarauja konstitucijai, nes pagal šią darbotvarkę vyriausybės vadovas galėjo nevaržomas spręsti, kaip turėtų būti taikoma transliuotojo licencija, o dėl to esą galėtų būti ribojama saviraiškos laisvė. Jiems pateiktus kaltinimus panaikino taikos teisėjas Douglas Yau, priėmęs sprendimą, kad licencijų išdavimo tvarka pažeidė Pagrindinio įstatymo žodžio laisvės nuostatas. Gruodžio 12 d. Apeliacinis teismas šį sprendimą atmetė ir priėmė Honkongo vyriausybei palankų sprendimą. Anot teismo, negalima gintis įvykdžius nusikaltimą teigiant, kad licencijų išdavimo tvarka prieštarauja konstitucijai, ir grąžino bylą pakartotinai nagrinėti taikos teisėjui. Komisija pritaria Rasinės diskriminacijos įstatymo projekto priėmimui. Šį projektą liepos 10 d. vienbalsiai priėmė Teisėkūros taryba. Pagal jį neteisėta bus laikoma diskriminacija, priekabiavimas ir šmeižimas dėl rasės, o Lygių galimybių komisijos jurisdikcija bus išplėsta taip, kad aprėptų ir diskriminacijos dėl rasės atvejus. Minėtas projektas svarbus siekiant didesnės visuomenės lygybės Honkonge. Komisija taip pat pritaria 2008 m. birželio 6 d. paskelbtam teisės aktui, pagal kurį įgyvendinamos civilinės teisenos reformos, siekiant padidinti civilinio proceso sistemos sąnaudų efektyvumą, supaprastinti bylinėjimąsi Honkonge ir sumažinti vėlavimų bylinėjimosi srityje skaičių. Tikimasi, kad reformos įsigalios 2009 m. balandžio mėn. Honkongas sieks išsaugoti savo, kaip regiono prekybos, paslaugų ir žiniasklaidos centro, padėtį. Itin sėkmingai Jojimo olimpiadą rugpjūtį ir parolimpines žaidynes rugsėjį surengęs Honkongas patvirtino esąs Azijos kultūrų susitikimo sostinė, unikali vieta, kurioje Rytai susitinka su Vakarais. Ateities perspektyvos Vienas Ypatingojo Administracinio Kinijos Regiono Honkongo vyriausybės uždavinių, kuriuos spręsti reikės nedelsiant, bus finansų krizės padarinių realiai ekonomikai mažinimas. Svarbūs šios vyriausybės darbotvarkės klausimai bus galimybių įsidarbinti gausinimas, vietos paklausos didinimas ir parama MVĮ, kartu išsaugant Honkongo, kaip tarptautinio finansų ir paslaugų centro Azijoje, vaidmenį. Savo politiniame pranešime vyriausybės vadovas Donald Tsang teigė, kad 2009 m. Honkongas turėtų siekti „paversti finansų krizę galimybe“, ir ragino sutvirtinti Honkongo, kaip tarptautinio finansų centro, padėtį. Honkongo, kaip tarptautinio finansų centro, ateitis priklauso nuo ekonominių ryšių su kontinentine Kinija, ypač Perlų upės regione, ir įprastų santykių su Pietryčių Azija plėtros, išsaugant patikimą teisinę aplinką, nepažeidžiant teisinės valstybės principo, išlaikant gerą reglamentavimo tvarką ir specialiąsias finansų srities žinias. Honkongas toliau atliks finansų srities tarpininko tarp žemyninės Kinijos ir kitų pasaulio vietų vaidmenį. Iš šios ataskaitos matyti, kad Europos susidomėjimas Honkongu didelis, Honkongas išliks svarbus ES partneris Azijoje, jo vaidmuo santykių su žemynine Kinija srityje tebebus itin svarbus. Apskritai Komisija siūlo tęsti veiksmingus santykius su Ypatingojo Administracinio Kinijos Regiono Honkongo vyriausybe, siekdama stiprinti pragmatišką bendradarbiavimą kartu sprendžiant tokius pasaulinio masto uždavinius kaip finansų krizė, ekonominė savitarpio priklausomybė ir aplinkos apsauga. Siekdamos apskritai padidinti skaidrumą tarptautiniu lygmeniu reaguojant į finansų krizę Komisija ir ES valstybės narės tikisi, kad Ypatingasis Administracinis Kinijos Regionas Honkongas noriai užmegs bendradarbiavimą su ES mokesčių srityje veiksmingai keisdamasis informacija. Reikėtų daugiau dėmesio skirti žmonių kontaktų ir mainų skaičiaus didinimui, kad Europa ir Honkongas geriau pažintų vienas kitą ir gerbtų kultūrų įvairovę, kuri yra bendras Honkongo ir Europos bruožas. Komisija pripažįsta, kad apskritai „vienos šalies, dviejų sistemų“ principo laikytasi ir jis visiškai tinka Honkongo gyventojams. Svarbu, kad Ypatingasis Administracinis Kinijos Regionas Honkongas toliau turėtų didelę autonomiją ekonomikos, prekybos, fiskalinių, finansinių ir reglamentavimo reikalų srityse. ES pasiryžusi siekti, kad Honkongas toliau liktų stabilus ir klestėtų. Norėdamas tai užtikrinti, Honkongas turėtų ilgainiui įvesti Pagrindiniame įstatyme nustatytą visuotinę rinkimų teisės sistemą. Europos Sąjungai svarbi Honkongo demokratijos raida.